
FORSLAG TIL EUROPA-PARLAMENTETS BESLUTNING
om menneskerettigheder og demokrati i verden og Den Europæiske Unions politik på området – årlig betænkning 2025
(2025/2166(INI))
Europa-Parlamentet,
–	der henviser til Den Europæiske Unions charter om grundlæggende rettigheder,
–	der henviser til den europæiske menneskerettighedskonvention,
–	der henviser til artikel 2, 3, 8, 21, 23 og 36 i traktaten om Den Europæiske Union (TEU),
–	der henviser til artikel 17 og 207 i traktaten om Den Europæiske Unions funktionsmåde,
–	der henviser til verdenserklæringen om menneskerettighederne og andre relevante FN-traktater og -instrumenter på menneskerettighedsområdet,
–	der henviser til Rådets konklusioner af 27. januar 2025 om EU's prioriteter i FN's menneskerettighedsfora i 2025,
–	der henviser til EU-handlingsplanen om menneskerettigheder og demokrati 2020-2024, som Rådet vedtog den 17. november 2020, og midtvejsevalueringen heraf, som blev vedtaget den 9. juni 2023,
–	der henviser til Rådets konklusioner af 27. maj 2024 om tilpasning af EU-handlingsplanen om menneskerettigheder og demokrati 2020-2024 til den flerårige finansielle ramme for 2021-2027,
–	der henviser til EU's handlingsplan om ligestilling mellem kønnene og styrkelse af kvinders indflydelse og status i EU's optræden udadtil 2021-2025 (kønshandlingsplan III),
–	der henviser til EU's retningslinjer vedrørende menneskerettighedsforkæmpere som vedtaget af Rådet den 14. juni 2004,
–	der henviser til EU's årsberetning om menneskerettigheder og demokrati i verden 2024,
–	der henviser til dets Sakharovpris for tankefrihed,
–	der henviser til sin beslutning af 2. april 2025 om menneskerettigheder og demokrati i verden og Den Europæiske Unions politik på området – årlig betænkning 2024[footnoteRef:1] og til sine tidligere beslutninger om tidligere årlige betænkninger, [1:  EUT C, C/2025/4390, 9.9.2025, ELI: http://data.europa.eu/eli/C/2025/4390/oj.] 

–	der henviser til sine beslutninger om krænkelser af menneskerettighederne, demokratiet og retsstatsprincippet (også kaldet uopsættelige beslutninger) vedtaget i henhold til forretningsordenens artikel 150, navnlig beslutningerne vedtaget i 2025,
–	der henviser til forretningsordenens artikel 55,
–	der henviser til udtalelse fra Udvalget om Kvinders Rettigheder og Ligestilling,
–	der henviser til betænkning fra Udenrigsudvalget (A10‑0000/2025),
A.	der henviser til, at EU bygger på respekt for menneskelig værdighed, frihed, demokrati, ligestilling, retsstatsprincippet og respekt for menneskerettighederne som fastsat i artikel 2 i TEU; der henviser til, at EU's indsats på verdensplan skal være styret af menneskerettighedernes universalitet og udelelighed som fastsat i artikel 21 i TEU;
B.	der henviser til, at konsekvens og sammenhæng er afgørende i alle EU's interne og eksterne politikker for at opnå en effektiv EU-menneskerettighedspolitik; 
C.	der henviser til, at demokratiske systemer er de bedst egnede til at sikre, at alle har mulighed for at nyde godt af menneskerettighederne; der henviser til, at kun 29 % af verdens befolkning i dag lever i liberale demokratier, hvilket er et kraftigt fald i forhold til 52 % i 2009; der henviser til, at stigningen i autoritære og illiberale styreformer og populisme truer den regelbaserede internationale orden, beskyttelse og fremme af menneskerettighederne i verden samt de værdier og principper, som EU bygger på;
D.	der henviser til, at legitimiteten af den regelbaserede internationale orden, som EU bakker kraftigt op om, afhænger af efterlevelsen af ordrer fra internationale organer såsom FN's Sikkerhedsråds resolutioner og påbud og afgørelser fra Den Internationale Domstol (ICJ) og Den Internationale Straffedomstol (ICC); der henviser til, at der på verdensplan er stigende og hidtil usete trusler mod efterlevelsen af sådanne påbud og afgørelser samt generelt af folkeretten, menneskerettighedslovgivningen og den internationale humanitære ret i forbindelse med nye og igangværende konfliktsituationer;
E.	der henviser til, at EU-handlingsplanen om menneskerettigheder og demokrati 2020-2024 er forlænget frem til 2027, og at udarbejdelsen af en forbedret plan for 2028-2034 sammen med den nye flerårige finansielle ramme (FFR) for at tackle de nye udfordringer, som verden står over for, bør påbegyndes;
F.	der henviser til, at menneskerettighedsforkæmperne og civilsamfundsorganisationerne er helt afgørende partnere i EU's bestræbelser på at sikre og fremme menneskerettighederne, demokratiet og retsstatsprincippet; der henviser til, at regeringer rundt om i verden i stigende grad censurerer menneskerettighedsforkæmpere og civilsamfundsorganisationer, bringer dem til tavshed og chikanerer dem i deres arbejde; 
Voksende trusler mod menneskerettigheder og demokrati 
1.	gentager de holdninger, det gav udtryk for i sin årlige betænkning for 2024, der blev vedtaget den 2. april 2025 vedrørende individuelle menneskerettigheder og grundlæggende frihedsrettigheder på grundlag af EU's værdier og principper, der er retningsgivende for Unionens indsats på den internationale scene i henhold til artikel 21 i TEU; gentager navnlig sine konklusioner om rettighederne for kvinder, børn, migranter og flygtninge, religiøse og etniske mindretal og alle dem, der fortsat er berørt af menneskerettighedskrænkelser på særligt udspekulerede måder på grund af deres race, etnicitet, religion, kaste, køn, seksualitet, handicap eller socioøkonomiske status;
Demokratiske tilbageskridt
2.	bemærker med alvorlig bekymring forværringen af den globale menneskerettighedssituation og den klart stigende tendens til demokratiske tilbageskridt i hele verden; 
3.	fremhæver, at cyberangreb, desinformation og misinformation, der ofte anvendes som redskaber til udenlandsk indblanding, herunder ved valg, bidrager til denne tendens til demokratisk tilbagegang; fremhæver den afgørende betydning, som pålidelige, uafhængige og forskelligartede informationskilder og kvalitetsjournalistik har for solide demokratiske samfund og et velfungerende civilsamfundsmæssigt råderum; er derfor dybt bekymret over de voksende mangesidede udfordringer, som uafhængige medier står over for, herunder de stigende angreb på journalister og faldet i den tilgængelige finansiering;
4.	gentager den afgørende rolle, som civilsamfundet spiller for et blomstrende demokrati, og beklager indgreb fra regeringer rundt om i verden for at indskrænke civilsamfundets råderum, såsom indførelsen af skræddersyet lovgivning, der har til formål at begrænse finansieringen til ikkestatslige organisationer og begrænse forsamlingsfriheden;
5.	fremhæver menneskerettighedsforkæmpernes afgørende arbejde med at fremme menneskerettighederne; beklager imidlertid de tiltagende angreb på menneskerettighedsforkæmpere og de tiltagende sofistikerede metoder, der anvendes til at forfølge dem i og uden for deres lande, herunder gennem forskellige former for tværnational undertrykkelse; 
6.	mener, at anvendelsen af nye og fremspirende teknologier såsom kunstig intelligens (AI) ganske vist har potentiale til at forbedre menneskers velvære betydeligt, men at ubegrænset og ukritisk anvendelse af dem samtidig udgør alvorlige trusler mod demokratiet og menneskerettighederne; bemærker med særlig bekymring brugen af ansigtsgenkendelsesteknologi, digital masseovervågning og tilbageholdelse af information som magtfulde tvangsmidler;
Multilateralisme 
7.	er dybt bekymret over, at de multilaterale institutioners indsats på menneskerettighedsområdet og den multilaterale regelbaserede orden trues på hidtil uset vis; beklager dybt visse landes beslutning om at trække sig ud af FN's Menneskerettighedsråd og deres meddelelser om, at de ikke vil deltage i den universelle regelmæssige gennemgang;
8.	bemærker, at denne afvigelse fra en multilateral tilgang til verdensordenen ikke blot udgør en trussel mod en effektiv løsning af aktuelle kriser, men også gør det mere sandsynligt, at der vil opstå nye kriser; understreger, at det multilaterale system med FN i centrum fortsat er den mest effektive måde, hvorpå globale udfordringer kan tackles retfærdigt, bæredygtigt og principfast;
9.	fremhæver, at den tiltagende mangel på respekt for folkeretten og politiseringen af debatter om internationale retsinstitutioner såsom ICJ og ICC udgør en eksistentiel trussel mod den regelbaserede verdensorden; udtrykker sin dybe bekymring over den stigende tilsidesættelse og polarisering af den humanitære ret og menneskerettighedslovgivningen; beklager de hidtil usete trusler, som ICC står over for, navnlig på grund af indførelsen af sanktioner mod dens dommere og personale; minder om, at folkeretten og de kompetente uafhængige retlige myndigheder er afgørende for at opretholde det internationale retssystem, sikre ansvarlighed og bekæmpe straffrihed, som er nødvendige forudsætninger for enhver forsoningsproces og varig fred; 
Vurdering af EU's værktøjskasse til fremme og beskyttelse af menneskerettigheder og demokrati overalt i verden
EU-handlingsplan om menneskerettigheder og demokrati 2020-2027
10.	anerkender, at tidsrammen for EU-handlingsplanen om menneskerettigheder og demokrati nu er i overensstemmelse med EU's budgetcyklus, hvilket bør bidrage til at sikre finansiering af handlingsplanens prioriteter; minder imidlertid om, at midtvejsevalueringen ikke var baseret på klare benchmarks for vurdering og derfor ikke gav klare retningslinjer for afhjælpning af mangler; mener, at en fuldstændig revision af EU-handlingsplanen om menneskerettigheder og demokrati ikke bør forsinkes yderligere, og at fastlæggelsen af parametrene for en forbedret plan bør ske så hurtigt som muligt;
11.	mener, at Parlamentet bør høres i forbindelse med udarbejdelsen af den nye handlingsplan;
[bookmark: _Hlk206749238]Finansiering af foranstaltninger udadtil til fremme af menneskerettigheder og demokrati – foreslået instrument for et globalt Europa under FFR for 2028-2034
12.	glæder sig over de menneskerettigheds- og demokratirelaterede mål i alle søjlerne i det foreslåede instrument for et globalt Europa og den foreslåede forhøjelse af EU's finansiering af foranstaltninger udadtil, navnlig i betragtning af andre store globale bidragyderes dramatiske nedskæringer; beklager imidlertid dybt slettelsen af det tematiske program om menneskerettigheder og demokrati som et EU-flagskibsinstrument til fremme og beskyttelse af menneskerettigheder og demokrati i hele verden og beklager manglen på et særskilt budget og øremærkede midler;
13.	beklager manglen på betingelser for menneskerettigheder og demokrati i samarbejdet med lande uden for EU, hvilket ville være et effektivt redskab til i praksis at gennemføre EU's forpligtelse til at fremme menneskerettighederne i hele verden;
EU's særlige repræsentant (EUSR) for menneskerettigheder
14.	betragter fortsat EUSR for menneskerettigheder som en afgørende stemme i EU's eksterne menneskerettighedspolitik, som bidrager til dens synlighed og sammenhæng i tæt samarbejde med alle EU-organer; 
EU's handelsaftaler og internationale aftaler med lande uden for EU
15.	fremhæver den afgørende rolle, som internationale aftaler, herunder associerings- og handelsaftaler, og instrumenter såsom den generelle toldpræferenceordning (GSP) og GSP+ har for at sætte menneskerettigheder og demokratiske standarder i centrum for EU's forbindelser med lande uden for EU, for at tilskynde til og overvåge overholdelsen af sådanne standarder og for at gennemføre menneskerettighedsbetingelser i EU's eksterne politik; 
EU's menneskerettighedsdialoger
16.	bemærker, at der blev afholdt 35 menneskerettighedsdialoger og -konsultationer i 2024; mener, at disse dialoger fortsat er et vigtigt instrument til fremme af menneskerettigheder og demokrati, men beklager, at de ofte er isolerede begivenheder snarere end et centralt element i et vedvarende engagement i menneskerettigheder i forbindelserne med lande og regioner uden for EU; mener, at der er plads til at styrke Parlamentets rolle i dialogprocessen; noterer sig, at flere menneskerettighedsdialoger fortsat ikke afholdes i EU's hovedkvarterer; 
EU's sanktionsinstrumenter og -værktøjer, herunder den globale EU-ordning for menneskerettighedssanktioner 
17.	gentager sin støtte til at øge anvendelsen af den globale EU-ordning for menneskerettighedssanktioner sammen med andre ad hoc-rammer for sanktioner som et centralt politisk redskab i EU til fremme af retsstatsprincippet, demokrati og menneskerettigheder, som supplerer andre retlige instrumenter; minder imidlertid om begrænsningerne og langsommeligheden af det nuværende beslutningssystem for aktiveringen af disse instrumenter og de smuthuller i håndhævelsesmekanismerne, der muliggør omgåelse;
EU-støtte til menneskerettighedsforkæmpere
18.	glæder sig over, at mekanismen for menneskerettighedsforkæmpere, der blev finansieret under det tematiske program for menneskerettigheder og demokrati under instrumentet for naboskab, udviklingssamarbejde og internationalt samarbejde – et globalt Europa, i 2024 støttede 10 050 menneskerettighedsforkæmpere, der anses for at være særligt udsatte, og hvoraf 51 % var kvinder, og ydede støtte til mere end 700 udsatte journalister i 60 lande i samme periode;
19.	glæder sig over, at EU's visumhåndbog, som har til formål at præcisere den fleksible håndtering af sager vedrørende menneskerettighedsforkæmpere for at fremskynde ansøgninger om visum til kortvarigt ophold for dem, der er i fare, blev ajourført i 2024; beklager imidlertid, at procedurerne for at give menneskerettighedsforkæmpere adgang til international eller humanitær beskyttelse, såsom visa, alt for ofte er besværlige og ikke tilpasset deres specifikke behov, navnlig så de kan fortsætte deres menneskerettighedsarbejde i udlandet, og at der er opstået alvorlige og skadelige forsinkelser i udstedelsen af visa; 
EU's indsats på multilateralt niveau for at opretholde den globale regelbaserede orden
20.	glæder sig over EU's bestræbelser på at støtte resolutioner i FN's Menneskerettighedsråd og FN's Generalforsamling; er bekymret over, at de seneste beslutninger fra lande uden for EU om at reducere finansieringen til Menneskerettighedsrådet allerede har håndgribelige konsekvenser for dets evne til at udføre sine opgaver;
21.	glæder sig over, at Europarådet har stået i spidsen for at adressere betænkeligheder og fremme fastsættelsen af globale normer og standarder på flere områder vedrørende menneskerettigheder såsom akademisk frihed, beskyttelse af advokater og journalister, AI og menneskerettigheder;
22.	glæder sig over EU's fortsatte finansielle støtte til ICC i en særlig udfordrende tid for international retspleje; beklager, at EU's statut om spærring endnu ikke er aktiveret for at beskytte ICC mod de ekstraterritoriale virkninger af sanktioner;
Team Europe-tilgangen og demokratistøtten
23.	anerkender værdien af at tilpasse tilgange til beskyttelse og fremme af menneskerettighederne i alle EU-institutioner og -organer og medlemsstaternes repræsentationer, som deltager i optræden udadtil, først og fremmest for alle medlemsstaternes ambassader og EU-delegationer i lande uden for EU, men også at gøre brug af Parlamentets fulde potentiale; fremhæver, at fleksible og koordinerede tilgange fortsat bør være inklusive for at gøre det muligt for EU's institutionelle kontrolforanstaltninger at fungere optimalt; fremhæver, at Parlamentet spiller en vigtig rolle med hensyn til at opretholde EU's værdier og menneskerettigheder, f.eks. gennem parlamentarisk diplomati, interparlamentariske dialoger og beslutninger; noterer sig det igangværende arbejde inden for rammerne af Team Europe-demokratiinitiativet i flere lande; mener, at øget samarbejde mellem Parlamentets Gruppe for Demokratistøtte og Valgkoordinering, de relevante generaldirektorater i Kommissionen og Tjenesten for EU's Optræden Udadtil (EU-Udenrigstjenesten) i høj grad vil bidrage til demokratistøtteaktiviteter i lande uden for EU;
Henstillinger
24.	opfordrer EU til at anvende alle for hånden værende instrumenter til at imødegå de voksende udfordringer for multilateralismen for at sikre, at de internationale institutioners arbejde fortsat respekteres; opfordrer EU og dets medlemsstater til at øge støtten til FN's arbejde, både politisk og økonomisk; gentager, at det er nødvendigt, at EU og dets medlemsstater taler med én fælles stemme i multilaterale fora; opfordrer EU-delegationerne til at spille en mere markant rolle i multilaterale fora, hvilket de bør have tilstrækkelige ressourcer til;
25.	opfordrer indtrængende alle EU-medlemsstater, også som deltagerstater i FN-pagten, Romstatutten og den europæiske menneskerettighedskonvention, til fuldt ud at efterleve de kompetente internationale domstoles afgørelser; opfordrer EU til indtrængende at opfordre lande uden for EU, herunder dets vigtigste partnerlande, kandidatlande samt potentielle kandidatlande, til at blive deltagerstater i Romstatutten; gentager sin opfordring til Kommissionen om hurtigst muligt at aktivere statutten om spærring for at beskytte ICC mod konsekvenserne af sanktioner og muliggøre dens fortsatte virksomhed i fuld uafhængighed; opfordrer medlemsstaterne til at anvende universel jurisdiktion i kampen mod straffrihed;
26.	opfordrer til, at der systematisk oprettes humanitære korridorer i regioner i krig og i kampsituationer, når det er nødvendigt for at give udsatte civilpersoner mulighed for at flygte fra konflikter, og fordømmer på det kraftigste ethvert angreb på civile;
27.	opfordrer Kommissionen og EU-Udenrigstjenesten til at fastsætte klare indikatorer og tidsfrister i EU-handlingsplanen om menneskerettigheder og demokrati efter 2027 til at måle succes, styrke sammenhængen mellem EU's interne og eksterne foranstaltninger og præcisere bedre forbindelser mellem prioriteter som anført i handlingsplanen og snævrere benchmarks;
[bookmark: _Hlk208841940][bookmark: _Hlk208842046]28.	opfordrer Kommissionen og EU-Udenrigstjenesten til i højere grad at inddrage civilsamfundet og tage større hensyn til resultaterne af høringer, når den udvikler og gennemfører sin eksterne menneskerettighedspolitik, herunder høringer af lokale aktører, som bør være så tæt på gennemførelsesniveauet som muligt;
29.	opfordrer til et klart øremærket budget til menneskerettigheder og demokrati i den fremtidige FFR; understreger behovet for også at beskytte EU-budgettet i forbindelse med eksterne formål , og at budgettet udgør en vigtig løftestang for at opnå større overholdelse af menneskerettighederne og de demokratiske standarder i partnerlandene; opfordrer derfor til, at der indføres en konditionalitetsregel for menneskerettigheder og demokrati i det nye instrument for et globalt Europa til finansiering af partnerlande uden for EU; 
30.	opfordrer EU's institutionelle partnere til at undersøge nye muligheder for at forbedre beslutningstagningen, herunder afstemning med kvalificeret flertal, og at menneskerettighederne ved anvendelse af mere fleksible tilgange, såsom Team Europe-tilgangen, sikres på passende vis;
31.	opfordrer til, at menneskerettighedsdialogerne styrkes gennem klare benchmarks og resultater, således at fremskridt kan afgrænses klart og vurderes under hver dialogrunde;
32.	opfordrer til at styrke samarbejdet med Europa-Parlamentet i forhandlingsprocessen forud for dialogerne; understreger desuden behovet for, at EU fortsat lægger pres på dialogerne i EU's hovedkvarterer; mener, at civilsamfundet og de nationale menneskerettighedsinstitutioner bør spille en særlig rolle i overvågningen af fremskridtene i gennemførelsen af disse mål;
33.	opfordrer EU til aktivt at søge at oprette europæiske og internationale instrumenter for at sikre adgang til domstolsprøvelse og effektive retsmidler for personer, der er berørt af virksomheders menneskerettighedskrænkelser; opfordrer til en effektiv og grundig gennemførelse af de nuværende EU-regler om ansvarlig virksomhedsadfærd med hensyn til menneskerettigheder, arbejdstagerrettigheder og miljømæssige rettigheder såsom direktivet om virksomheders due diligence i forbindelse med bæredygtighed[footnoteRef:2] eller forordning (EU) 2024/3015 om forbud mod produkter fremstillet ved tvangsarbejde på EU-markedet[footnoteRef:3]; [2:  Europa-Parlamentets og Rådets direktiv (EU) 2024/1760 af 13. juni 2024 om virksomheders due diligence i forbindelse med bæredygtighed og om ændring af direktiv (EU) 2019/1937 og forordning (EU) 2023/2859 (EUT L, 2024/1760, 5.7.2024, ELI: http://data.europa.eu/eli/dir/2024/1760/oj).]  [3:  Europa-Parlamentets og Rådets forordning (EU) 2024/3015 af 27. november 2024 om forbud mod produkter fremstillet ved tvangsarbejde på EU-markedet og om ændring af direktiv (EU) 2019/1937 (EUT L, 2024/3015, 12.12.2024, ELI: http://data.europa.eu/eli/reg/2024/3015/oj).] 

34.	gentager sin opfordring til Rådet til hurtigst muligt at vedtage et ambitiøst mandat for EU's deltagelse i de igangværende forhandlinger om et retligt bindende FN-instrument til at holde virksomhederne ansvarlige for deres menneskerettighedskrænkelser;
35.	opfordrer EU til at vurdere effektiviteten af foranstaltningerne til håndtering af desinformationskampagner mod EU, navnlig i lande, der modtager betydelig humanitær bistand og udviklingsbistand fra EU, og i kandidatlande til EU-medlemskab; 
36.	opfordrer til en systematisk gennemførelse af forudgående og efterfølgende menneskerettighedsvurderinger og indføjelse af solide klausuler om menneskerettigheder i aftaler mellem EU og lande uden for EU, ledsaget af et klart sæt retningslinjer og procedurer, der skal følges i tilfælde af krænkelser; opfordrer Kommissionen og EU-Udenrigstjenesten til at sikre, at menneskerettighedsklausulerne i gældende internationale aftaler aktivt overvåges og håndhæves effektivt, og til at forbedre deres kommunikation med Parlamentet om overvejelser og afgørelser vedrørende denne håndhævelse; gentager, at EU ved partnerlandenes vedvarende overtrædelser af menneskerettighedsklausulerne, herunder dem, der vedrører GSP+‑programmet, bør reagere hurtigt og beslutsomt, herunder ved at suspendere de pågældende aftaler, hvis andre alternativer viser sig ikke at være virkningsfulde;
37.	opfordrer til oprettelse af en klagebehandlingsportal inden for rammerne af EU's handelsmæssige og finansielle instrumenter, eventuelt gennem tilpasning af Kommissionens centrale kontaktpunkt, så det er muligt at indsende klager vedrørende manglende overholdelse af menneskerettighedsklausuler; understreger, at denne portal bør være tilgængelig, borgervenlig og transparent og åben for de berørte borgere fra lande uden for EU;
38.	gentager sin opfordring til at prioritere bekæmpelsen af korruption som en faktor, der muliggør angreb på menneskerettigheder og demokrati; opfordrer indtrængende Rådet til endelig at vedtage en sanktionsordning til bekæmpelse af korruption, hvilket længe har været en prioritet for Parlamentet;
39.	understreger, at der er behov for en omfattende revision af EU's retningslinjer vedrørende menneskerettighedsforkæmpere for at udnytte deres fulde potentiale til at tackle det stigende sofistikerede niveau i forfølgelsen og chikanen af menneskerettighedsforkæmpere, herunder digitale trusler og tværnational undertrykkelse; opfordrer til udvidet anvendelse af den globale EU-ordning for menneskerettighedssanktioner til at sanktionere personer, der forfølger eller chikanerer menneskerettighedsforkæmpere, herunder miljø- og jordrettighedsforkæmpere;
°
°	°

40.	pålægger sin formand at sende denne beslutning til Rådet, Kommissionen, næstformanden for Kommissionen/Unionens højtstående repræsentant for udenrigsanliggender og sikkerhedspolitik, Den Europæiske Unions særlige repræsentant for menneskerettigheder, medlemsstaternes regeringer og parlamenter, FN's Sikkerhedsråd, FN's generalsekretær, formanden for FN's Generalforsamlings 80. samling, formanden for FN's Menneskerettighedsråd, FN's højkommissær for menneskerettigheder og EU's delegationschefer.

[bookmark: _Toc209521693]BEGRUNDELSE
Hvert år vedtager Europa-Parlamentet tre årlige betænkninger om hhv. EU's udenrigspolitik, sikkerheds- og forsvarspolitik og menneskerettighedspolitik.

De tre betænkninger omhandler:

•	gennemførelsen af den fælles udenrigs- og sikkerhedspolitik – årlig betænkning 2025 (baseret på beretningen fra Unionens højtstående repræsentant for udenrigsanliggender til Europa-Parlamentet om den fælles udenrigs- og sikkerhedspolitik) – AFET-udvalgets kompetence,
•	menneskerettigheder og demokrati i verden og Den Europæiske Unions politik på området – årlig betænkning 2025 (baseret på EU's årsberetning om menneskerettigheder og demokrati i verden) – DROI-underudvalgets kompetence, og
•	gennemførelsen af den fælles sikkerheds- og forsvarspolitik – årlig betænkning 2025 (baseret på beretningen fra Unionens højtstående repræsentant for udenrigsanliggender til Europa-Parlamentet om den fælles udenrigs- og sikkerhedspolitik) – SEDE-udvalgets kompetence.

I disse betænkninger overvåges og vurderes gennemførelsen af den fælles udenrigs- og sikkerhedspolitik, herunder EU's menneskerettighedspolitik og den fælles sikkerheds- og forsvarspolitik. De er et centralt element i Europa-Parlamentets bidrag til udformningen af EU's udenrigspolitik, først og fremmest med hensyn til den styrkede kontrolret, som Lissabontraktaten gav Europa-Parlamentet. Det er meget vigtigt, at Europa-Parlamentet reagerer på årsberetningerne fra andre institutioner, så snart de offentliggøres.

Denne betænkning fokuserer på de mest fremtrædende tendenser i udfordringerne for menneskerettigheder og demokrati og på en evaluering af EU's udenrigspolitiske redskaber, der har til formål at sikre, at Unionen og dens medlemsstater fremmer og beskytter menneskerettighedernes universalitet og udelelighed i hele verden.
Denne betænkning bidrager til de igangværende forberedelser til en ny handlingsplan om menneskerettigheder og demokrati for perioden efter 2027, idet den indeholder en evaluering af den nuværende EU-værktøjskasse inden for menneskerettigheder og demokrati og anbefalinger til de øvrige EU-institutioner, således at den kan videreudvikles.

